stanford-oval/wikipedia huggingface dataset:
วงศ์ปลากระเบนหางสั้น

| วงศ์ปลากระเบนหางสั้น |
| --- | --- |

ปลากระเบนโปลกาด๊อท (Potamotrygon leopoldi)

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Chondrichthyes
ชั้นย่อย:: Elasmobranchii
อันดับใหญ่:: Batoidea
อันดับ:: Myliobatiformes
อันดับย่อย:: Dasyatoidea
วงศ์:: Potamotrygonidae Garman, 1877

สกุล
 Heliotrygon  Paratrygon   Plesiotrygon   Potamotrygon 
วงศ์ปลากระเบนหางสั้น (อังกฤษ: Freshwater stingray, River stingray, Short-tail stingray) เป็นปลากระเบนวงศ์หนึ่ง ใช้ชื่อวงศ์ว่า Potamotrygonidae
โดยคำว่า "Potamotrygon" เป็นภาษากรีก (Ποταμός; potamos) แปลว่า "แม่น้ำ" และภาษากรีกคำว่า "trygon" แปลว่า "ปลากระเบน"
พบกระจายพันธุ์ในทวีปอเมริกาใต้ มีรูปร่างกลมคล้ายจานข้าวหรือแผ่นซีดี หางมีขนาดสั้นเมื่อเทียบกับปลากระเบนในวงศ์อื่น ๆ  พบทั้งหมด 4 สกุล ในหลายชนิด (ดูในเนื้อหาข้างล่าง) บางชนิดหางสั้นมากจนดูขัดกับขนาดลำตัว เช่น ชนิด Paratrygon aiereba    มีขนาดแตกต่างออกไปตามชนิด  ตั้งแต่มีขนาดไม่เกิน 2 ฟุต เช่น ชนิด Potamotrygon hystrix ไปจนถึงขนาดหนึ่งเมตร เช่น P. motoro
มีสีสันด้านบนลำตัวและหางสวยงาม บางชนิดมีสีลำตัวเป็นสีดำ และมีลวดลายเป็นลายจุดสีขาว เช่น P.  leopoldi หรือ P. henlei ในบางชนิดมีสีพื้นเป็นสีเหลือง และมีลวดลายสีดำทำให้แลดูคล้ายลายเสือ เช่น P. menchacai ทั้งนี้ลวดลายและสีสันแตกต่างออกไปตามแต่ละตัว ซึ่งในบางครั้งขึ้นอยู่กับถิ่นที่อยู่อาศัยด้วย ทำให้ในชนิดเดียวกัน ยังมีหลายสี หลายลวดลาย อีกด้วย สันนิษฐานว่าเป็นไปเพื่อใช้ในการพรางตัวกับให้กลมกลืนกับสภาพพื้นน้ำ
บริเวณโคนหางมีเงี่ยงแข็งอยู่ 2 ชิ้น ใช้สำหรับป้องกันตัว ซึ่งเงี่ยงนี้มีพิษและมีฤทธิ์ในการทำลายเนื้อเยื่อของสิ่งที่ถูกแทง เคยมีมนุษย์เสียชีวิตมาแล้วจากการโดนเงี่ยงนี้แทงโดยไม่ระมัดระวังตัว เพราะเสียเลือดมาก โดยชาวพื้นเมืองในอเมริกาใต้เรียกว่า "Chucho de rio" แปลว่า "สุนัขทะเล"
โดยปรกติหากินตามพื้นน้ำ ไม่ค่อยขึ้นมาหากินบนผิวน้ำนัก ในพื้นถิ่นถูกใช้เป็นอาหารและตกเป็นเกมกีฬา จากสีสันที่สวยงามและขนาดของลำตัวที่ไม่ใหญ่และหางที่ไม่ยาวเกินไปนัก จึงนิยมเลี้ยงเป็นปลาสวยงาม ซึ่งพบว่า ปลากระเบนในวงศ์นี้สามารถผสมพันธุ์และออกลูกได้ง่ายกว่าปลากระเบนในวงศ์อื่น สามารถผสมพันธุ์และออกลูกในตู้กระจกได้เลย โดยสามารถให้ลูกครั้งละ 4-5 ตัว ถึง 20 ตัว ขึ้นอยู่กับความสมบูรณ์ของพ่อแม่ปลาและสายพันธุ์ จึงทำให้ได้รับความนิยมมาก ในบางครั้งมีการผสมข้ามสายพันธุ์เพื่อให้เกิดเป็นสายพันธุ์ใหม่ สีสันและลวดลายใหม่ ที่ไม่สามารถระบุชื่อทางวิทยาศาสตร์ได้ด้วย
ซึ่งปลากระเบนในวงศ์นี้เป็นปลาน้ำจืดทั้งหมด แตกต่างไปจากปลากระเบนในวงศ์ปลากระเบนธง ที่พบในน้ำจืดหรือน้ำกร่อยเพียงบางชนิดเท่านั้น และด้วยความที่พบการแพร่กระจายพันธุ์เฉพาะแหล่งน้ำในทวีปอเมริกาใต้เท่านั้น จึงทำให้มีการสันนิษฐานเรื่องธรณีสัณฐานของโลกว่า ในยุคก่อนประวัติศาสตร์ บริเวณที่เป็นทวีปอเมริกาใต้และแม่น้ำอเมซอนเคยเป็นทะเลมาก่อน ก่อนที่จะมีการเปลี่ยนแปลงทางธรณีวิทยา และปลากระเบนที่เป็นบรรพบุรุษของวงศ์นี้ก็ได้เข้ามาอยู่อาศัย และวิวัฒนาการจนสามารถอยู่ในน้ำจืดสนิทได้
การจำแนก

สกุล Heliotrygon Carvalho & Lovejoy, 2011
Heliotrygon gomesi Carvalho & Lovejoy, 2011
Heliotrygon rosai Carvalho & Lovejoy, 2011
สกุล Paratrygon A. H. A. Duméril, 1865
Paratrygon aiereba Walbaum, 1792 (ปลากระเบนแอปเปิล)
สกุล Plesiotrygon Rosa, Castello & Thorson, 1987
Plesiotrygon iwamae Rosa, Castello & Thorson, 1987 (ปลากระเบนหางยาว)
Plesiotrygon nana Carvalho & Ragno, 2011
สกุล Potamotrygon Garman, 1877
Potamotrygon amandae Loboda & M. R. de Carvalho, 2013
Potamotrygon boesemani Rosa, M. R. de Carvalho & Almeida Wanderley, 2008 (ปลากระเบนจักรพรรดิ)
Potamotrygon brachyura (Günther, 1880)
Potamotrygon constellata (Vaillant, 1880)
Potamotrygon falkneri Castex & Maciel, 1963
Potamotrygon henlei (Castelnau, 1855) (ปลากระเบนเฮนไล)
Potamotrygon humerosa Garman, 1913
Potamotrygon hystrix (J. P. Müller & Henle, 1834) (ปลากระเบนฮิสทริค)
Potamotrygon leopoldi Castex & Castello, 1970 (ปลากระเบนโปลกาด๊อท)
Potamotrygon limai Fontenelle, J. P. C. B. da Silva & M. R. de Carvalho, 2014
Potamotrygon magdalenae (A. H. A. Duméril, 1865)
Potamotrygon marinae Deynat, 2006
Potamotrygon motoro (J. P. Müller & Henle, 1841) (ปลากระเบนโมโตโร่)
Potamotrygon ocellata (Engelhardt, 1912)
Potamotrygon orbignyi (Castelnau, 1855)
Potamotrygon pantanensis Loboda & M. R. de Carvalho, 2013
Potamotrygon schroederi Fernández-Yépez, 1958
Potamotrygon schuhmacheri Castex, 1964
Potamotrygon scobina Garman, 1913
Potamotrygon signata Garman, 1913
Potamotrygon tatianae J. P. C. B. da Silva & M. R. de Carvalho, 2011
Potamotrygon tigrina M. R. de Carvalho, Sabaj Pérez & Lovejoy, 2011 (ปลากระเบนไทเกอร์)
Potamotrygon yepezi Castex & Castello, 1970
แหล่งข้อมูลอื่น

ข้อมูลย่อๆ ของ กระเบนน้ำจืด[ลิงก์เสีย]
เว็บไซต์กระเบนหางสั้น
ปลากระเบนแอปเปิล (Paratrygon aiereba)
วงศ์ปลาช่อน

| วงศ์ปลาช่อน ช่วงเวลาที่มีชีวิตอยู่: Eocene to recent, 48> 6–0Ma  PreꞒ Ꞓ O S D C P T J K Pg N      |
| --- | --- |

ปลาช่อนจุดอินโด (Channa pleurophthalma) เป็นชนิดที่นิยมเลี้ยงเป็นปลาสวยงาม

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Anabantiformes
อันดับย่อย:: Channoidei Berg, 1940
วงศ์:: Channidae Fowler, 1934

สกุล
 Channa  Eochanna †  Parachanna

แผนที่แสดงการกระจายพันธุ์ของปลาในวงศ์ปลาช่อน
วงศ์ปลาช่อน (อังกฤษ: Snakehead fish) ปลาในวงศ์นี้มีรูปร่างเรียวทรงกระบอก ส่วนหัวโตจะงอยปากยื่น ปากกว้าง ตาโต มีฟันเป็นเขี้ยวบนขากรรไกร หัวด้านบนราบ ถ้าดูจากตอนบนจะโค้งมนคล้ายงู ลำตัวค่อนข้างกลม ครีบหลังและครีบก้นยาว ครีบหางปลายมน ครีบอกใหญ่ ครีบท้องเล็ก เกล็ดมีขนาดใหญ่มีขอบเรียบ  ปลาช่อนมีอวัยวะช่วยหายใจเป็นหลืบเนื้อสีแดงอยู่ในคอหอย เรียกว่า Suprabranchia จึงสามารถอยู่ในแหล่งน้ำที่มีออกซิเจนต่ำได้ ใช้ชื่อวงศ์ว่า Channidae (/ชาน-นิ-ดี้/)
แพร่พันธุ์โดยการวางไข่โดยตัวผู้และตัวเมียช่วยกันปรับพื้นที่น้ำตื้น ๆ ให้เป็นแปลงกลม แล้ววางไข่ลอยเป็นแพ ตัวผู้เป็นผู้ดูแลไข่จนไข่ฟักเป็นตัวแล้วเลี้ยงลูกปลาจนโต เรียกว่า "ลูกครอก" ซึ่งมีสีแดงหรือส้ม รูปร่างคล้ายพ่อแม่ จากนั้นจึงปล่อยให้หากินเอง
พบในเขตร้อนของทวีปแอฟริกาและเอเชีย ปัจจุบันพบทั้งสิ้น 31 ชนิด  (และยังมีอีกหลายชนิดที่ยังไม่ได้อนุกรมวิธาน) แบ่งเป็น 2 สกุล  คือ  Channa 28 ชนิด พบในทวีปเอเชีย  และ Parachanna ซึ่งพบในทวีปแอฟริกา 3 ชนิด สำหรับในประเทศไทยพบประมาณ 10 ชนิด ปลาขนาดเล็กสุดคือ ปลาก้าง (C. limbata) ซึ่งมีขนาดโตเต็มที่ไม่เกิน 1 ฟุต และใหญ่ที่สุดคือ ปลาชะโด (C. micropeltes) ที่ใหญ่ได้ถึง 1-1.5 เมตร
จัดเป็นวงศ์ปลาเศรษฐกิจที่มีความสำคัญมาก จนอาจกล่าวได้ว่าเป็นปลาน้ำจืดที่คนไทยนิยมบริโภคมากเป็นอันดับหนึ่งก็ว่าได้ โดยปลาช่อนชนิดที่นิยมนำมาบริโภคคือ ปลาช่อน (C. straita) ซึ่งพบได้ทุกแหล่งน้ำและทุกภูมิภาค
แหล่งข้อมูลอื่น

เว็บไซต์ปลาช่อน (อังกฤษ)
โตโยต้า ฟอร์จูนเนอร์

| โตโยต้า ฟอร์จูนเนอร์ |
| --- | --- |
2015 โตโยต้า ฟอร์จูนเนอร์ ลิมิเต็ด (GUN156, นิวซีแลนด์)
ภาพรวม
บริษัทผู้ผลิต: โตโยต้า
เรียกอีกชื่อ: Toyota Hilux SW4 (2004–2015) Toyota SW4
เริ่มผลิตเมื่อ: พ.ศ. 2547 - ปัจจุบัน
ตัวถังและช่วงล่าง
ประเภท: รถยนต์อเนกประสงค์สมรรถนะสูงขนาดกลาง (Mid-size SUV)
รูปแบบตัวถัง: SUV 5 ประตู
โครงสร้าง: เครื่องวางหน้า, ขับเคลื่อนล้อหลัง เครื่องวางหน้า, ขับเคลื่อนสี่ล้อ
แพลตฟอร์ม: โตโยต้า IMV
รุ่นที่คล้ายกัน: โตโยต้า ไฮลักซ์ โตโยต้า อินโนวา
ระยะเหตุการณ์
รุ่นก่อนหน้า: โตโยต้า โฟร์รันเนอร์ โตโยต้า ไฮลักซ์ สปอร์ต ไรเดอร์
โตโยต้า ฟอร์จูนเนอร์ (อังกฤษ: Toyota Fortuner) เป็นรถยนต์อเนกประสงค์สมรรถนะสูงขนาดกลาง (Mid-size SUV) ที่ผลิตและพัฒนาโดยโตโยต้า โดยเริ่มผลิตครั้งแรกเมื่อปี พ.ศ. 2547 ในประเทศไทย ซึ่งใช้โครงสร้างเดียวกันกับโตโยต้า ไฮลักซ์ วีโก้ หรือ โตโยต้า ไฮลักซ์ รีโว่ และโตโยต้า อินโนวา ในปัจจุบัน
ฟอร์จูนเนอร์เป็นรถรุ่นที่ใกล้เคียงกับ อีซูซุ มิว-เซเว่น, มิตซูบิชิ ปาเจโร สปอร์ต และฟอร์ด เอเวอเรสต์ ซึ่งเป็นรถ SUV ที่ใช้โครงสร้างเดียวกันกับรถกระบะ (อีซูซุ ดีแมคซ์, มิตซูบิชิ ไทรทัน และฟอร์ด เรนเจอร์ ตามลำดับ) หรือ PPV เช่นเดียวกัน นอกจากนี้รถรุ่นนี้ยังเป็นคู่แข่งขันทางการค้ากับรถ SUV รุ่นอื่นที่ไม่เข้าข่าย PPV แต่มีระดับราคาใกล้เคียงกัน เช่น ฮอนด้า ซีอาร์วี, เชฟโรเลต แคปติวา, นิสสัน เอ็กซ์เทรล เป็นต้น ในบางประเทศขายในชื่อ Toyota SW4 ซึ่งไม่มีขายในญี่ปุ่น สหรัฐ และยุโรป แต่เน้นขายในอาเซียนเป็นหลัก
รุ่นที่ 1 รหัส AN50/AN60 (พ.ศ. 2547 - พ.ศ. 2558)

| รุ่นแรก (AN50/AN60) |
| --- | --- |
Fortuner 2.5 G (KUN60; pre-facelift, Malaysia)
ภาพรวม
เรียกอีกชื่อ: Toyota Hilux SW4 Toyota SW4
เริ่มผลิตเมื่อ: 24 พฤศจิกายน พ.ศ. 2547 - พ.ศ. 2558
แหล่งผลิต: ประเทศไทย: สมุทรปราการ, ฉะเชิงเทรา อาร์เจนตินา: ซาราเต ปากีสถาน: การาจี มาเลเซีย: ชะฮ์อาลัม อินเดีย: บีดาดี อียิปต์: ไคโร (AAV, ตั้งแต่ปี 2555) เวียดนาม: Vĩnh Phúc (TMV) อินโดนีเซีย: Karawang, West Java (TMMIN) คาซัคสถาน: กุสตาไน (ตั้งแต่ปี 2557) เวเนซุเอลา: กูมานา
ผู้ออกแบบ: Satoshi Yokoi, Hideo Morita and Hiroyuki Kawagishi Satoshi Yokoi, Shigetoshi Kouzai and Naoto Furukado (ปรับโฉมครั้งที่ 1)
ตัวถังและช่วงล่าง
รุ่นที่คล้ายกัน: โตโยต้า ไฮลักซ์ วีโก้ โตโยต้า อินโนวา (AN40)
ระบบส่งกำลัง
เครื่องยนต์: เบนซิน: 2.7 L 2TR-FE I4 (TGN51/61) 4.0 L 1GR-FE V6 (GGN50/60) ดีเซล: 2.5 L 2KD-FTV D-4D turbo I4 (KUN50/60) 3.0 L 5L-E I4 (LAN50) 3.0 L 1KD-FTV D-4D turbo I4 (KUN51/61)
ระบบเกียร์: เกียร์ธรรมดา 5-สปีด เกียร์อัตโนมัติ 4-สปีด เกียร์อัตโนมัติ 5-สปีด
มิติ
ระยะฐานล้อ: 2,750 mm (108.3 in)
ความยาว: 4,705 mm (185.2 in)
ความกว้าง: 1,840 mm (72.4 in)
ความสูง: 1,850 mm (72.8 in)
น้ำหนัก: 1,710–1,980 kg (3,770–4,365 lb)
ในวันที่ 24 พฤศจิกายน 2547 โตโยต้า ฟอร์จูนเนอร์ ได้เปิดตัวพร้อมกับ โตโยต้า อินโนวา ภายใต้โครงการ “IMV: Innovative International Multi-Purpose Vehicle” โดยในขณะนั้น โตโยต้า ฟอร์จูนเนอร์ มีรูปทรงที่สวยกว่าคู่แข่ง ประกอบกับเครื่องยนต์ที่แรงที่สุดในเวลานั้น ทำให้ตั้งแต่เปิดตัว โตโยต้า ฟอร์จูนเนอร์ นั้นกลายเป็นรถที่ขายดีที่สุดของรถประเภทเดียวกันในเวลานั้น
ต่อจากนั้นในปี 2549 ได้เพิ่มรุ่นพิเศษ มาพร้อมกับสีขาวมุก หลังจากนั้นได้ปรับอุปกรณ์ใหม่ เช่น หัวเกียร์หุ้มหนัง / แผงบังแดดกำมะหยื่ / ระบบฟอกอากาศในช่องแอร์ / ที่วางแก้วด้านผู้โดยสารตอนหลัง
ต่อมาในกลางเดือน มี.ค. 2550 เพิ่มรุ่นพิเศษ Smart มาพร้อมกับชุดแต่งสไตล์สปอร์ต (แบบเดียวกับชุดตกแต่ง TRD) และปลายเดือน ก.ย. ได้ปรับรุ่นย่อยของรุ่น 2.7 V จากรุ่น 4WD เป็น 2WD
รุ่นที่ 1 รหัส AN50/AN60 (พ.ศ. 2547 - พ.ศ. 2558) > เครื่องยนต์ในฟอร์จูนเนอร์ รุ่นที่ 1

| เบนซิน> รหัสเครื่องยนต์ | เบนซิน> ชนิดเครื่องยนต์ | เบนซิน> พละกำลัง | เบนซิน> แรงบิด | เบนซิน> หมายเหตุ |
| --- | --- | --- | --- | --- |
| 2TR-FE | 2.7 ลิตร 4 สูบแถวเรียง พร้อม VVT-i | 160 แรงม้า | 246 นิวตันเมตร |  |
| 1GR-FE | 4.0 ลิตร 6 สูบตัว V | 236 แรงม้า | 377 นิวตัวเมตร | จำหน่ายในบางประเทศ |
ดีเซล
| รหัสเครื่องยนต์ | ชนิดเครื่องยนต์ | พละกำลัง | แรงบิด | หมายเหตุ |
| 1KD-FTV VNT | 3.0 ลิตร 4 สูบแถวเรียง VN Turbo | 163 แรงม้า | 360 นิวตันเมตร |  |
| 2KD-FTV VNT | 2.5 ลิตร 4 สูบแถวเรียง VN Turbo | 144 แรงม้า | 343 นิวตันเมตร | มาในปลายปี พ.ศ. 2552 |
| 2KD-FTV | 2.5 ลิตร 4 สูบแถวเรียง Turbo | 102 แรงม้า | 260 นิวตันเมตร | จำหน่ายในบางประเทศ |
| 5L-E | 3.0 ลิตร 4 สูบแถวเรียง | 95 แรงม้า | 197 นิวตันเมตร | จำหน่ายในบางประเทศ |
รุ่นที่ 1 รหัส AN50/AN60 (พ.ศ. 2547 - พ.ศ. 2558) > ปรับโฉมครั้งที่ 1

ในวันที่ 5 สิงหาคม 2551 ได้มีการปรับโฉมบางส่วน (ไมเนอร์เชนจ์) ครั้งแรกปรับปรุงภายนอกใหม่ โดยภายนอกได้เปลี่ยนกระจังหน้าใหม่ พร้อมกับไฟหน้าใหม่เป็นโปรเจกเตอร์ การออกแบบไฟท้ายใหม่
ล้อแม็กลายใหม่ขนาด 17 นิ้ว มีระบบ VSC และ TRC เปลี่ยนจานเบรกให้ใหญ่ขึ้น เพิ่มระบบเสริมแรงเบรก BA, มีเครื่องเล่นดีวีดีพร้อมเนวิเกเตอร์ให้เลือก และเพิ่มรุ่นดีเซลขับเคลื่อน 2 ล้อ
ต่อมาในเดือน เม.ย. 2552 เพิ่มรุ่นพิเศษ TRD Sportivo และ Aperto และปลายเดือน ต.ค. 2552 ได้ปรับโฉมใหม่ในรุ่น TRD Sportivo และ Aperto เช่นสเกิร์ตตกแต่งสปอร์ต และ ล้อรมดำ รวมถึงการปรับรุ่นย่อยเป็น 2.5 G 2WD จากเดิมรุ่น 3.0 G 4WD พร้อมยังเพิ่มสีตัวถัง สีขาว Super White ll ในรุ่น 3.0 V
ปลายเดือน พ.ย. 2553 ปรับโฉมใหม่ในรุ่น TRD Sportivo อีกครั้ง พร้อมเพิ่มอุปกรณ์เพิ่มเติม
รุ่นที่ 1 รหัส AN50/AN60 (พ.ศ. 2547 - พ.ศ. 2558) > ปรับโฉมครั้งที่ 2

ในวันที่ 13 กรกฎาคม พ.ศ. 2554 ปรับโฉมครั้งใหญ่ (บิ๊ก ไมเนอร์เชนจ์) พร้อมกับการเปิดตัวโตโยต้า ไฮลักซ์ วีโก้ แชมป์ โดยภายนอกมีการเปลี่ยนไฟหน้าเป็นซีนอน-โปรเจกเตอร์ พร้อมที่ฉีดไฟหน้า มีการออกแบบกระจังหน้า และไฟท้ายใหม่ซึ่งคล้ายโดนัท กันชนหน้าใหม่ มีไฟเลี้ยวที่กระจกมองข้าง กันชนท้ายใหม่ โดยมีคิ้วสแตนเลสเขียนว่า FORTUNER เหนือกรอบทะเบียน ทับทิมที่กันชนทรงใหม่ ย้ายตัวอักษรบอกรุ่นเครื่องยนต์ไว้ด้านท้าย พรัอมกันนี้ยังได้เพิ่ม 2 สีตัวถังภายนอกใหม่ได้แก่ สีขาวมุก White Pearl CS และ สีเทานํ้าเงิน Dark Steel Mica
ต่อมาเดือน มี.ค. 2555 ได้เพิ่มรุ่นตกแต่งพิเศษ TRD Sportivo และกลางเดือน ส.ค. 2555 ได้เปลี่ยนเกียร์อัตโนมัติลูกใหม่ในรุ่นเครื่องยนต์ดีเซลจาก 4 จังหวะ เป็น 5 จังหวะ เพิ่มรุ่นย่อย 2.5 G เกียร์อัตโนมัติ และปรับกำลังรุ่น 3.0 ลิตร เป็น 171 แรงม้า หน้าตาภายนอกเหมือนเดิม ส่วนภายในเพิ่มระบบนำทาง Eco Navi พร้อมประมวลผลพฤติกรรมการขับขี่แบบ Real Time พร้อมเครื่องเล่น DVD และจอแสดงผลแบบสัมผัส ขนาด 6.1 นิ้ว
ปลายเดือน พ.ย. 2556 ได้ปรับโฉมภายในสีดำใหม่ และ เปลื่ยนรุ่นย่อยจาก 2.5 G AT 2WD เป็น 2.5 V AT 2WD
กลางเดือน เม.ย. 2557 ได้ปรับลุคใหม่ในรุ่น TRD Sportivo ด้วยกระจังหน้าดีไซน์ใหม่ หน้าจอสัมผัสขนาด 7 นิ้ว และจอแอลซีดีบนเพดาน 10.1 นิ้ว และปลายเดือน ส.ค. 2557 ได้เพิ่มรุ่นพิเศษ Midnightshine Edition โดยได้เพิ่มอุปกรณ์ ไฟหน้า-หลังรมดำ ล้ออัลลอยรมดำ และ กรอบไฟตัดหมอกโครเมียม
รุ่นที่ 2 รหัส AN150/AN160  (พ.ศ. 2558 - ปัจจุบัน)

| รุ่นที่ 2 (AN150/AN160) |
| --- | --- |
2018 Fortuner 2.4 VRZ 4x2 (GUN165; pre-facelift, Indonesia)
ภาพรวม
เรียกอีกชื่อ: Toyota SW4
เริ่มผลิตเมื่อ: พ.ศ. 2558 - ปัจจุบัน
แหล่งผลิต: ประเทศไทย: สมุทรปราการ อาร์เจนตินา: ซาราเต แอฟริกาใต้: Prospecton ปากีสถาน: การาจี มาเลเซีย: ชะฮ์อาลัม อินเดีย: บีดาดี อียิปต์: ไคโร เวียดนาม: Vĩnh Phúc (TMV)
ผู้ออกแบบ: Hiroki Nakajima (พ.ศ. 2558) Akbar Juniarto, Muhammad Arief, Prana Jiwandhana and Supriyatno (2019 TRD Sportivo) Heng-Pin Chang and Tien-Tzu Lin (ปรับโฉม 2020) Pei-Cheng Hsieh and Peter Anthony Elliott (Legender-based GR Sport)
ตัวถังและช่วงล่าง
รุ่นที่คล้ายกัน: โตโยต้า ไฮลักซ์ รีโว่ โตโยต้า อินโนวา (AN140)
ระบบส่งกำลัง
เครื่องยนต์: เบนซิน: 2.7 L 2TR-FE Dual VVT-i I4 (TGN156/166) 4.0 L 1GR-FE Dual VVT-i V6 (GGN155/165) ดีเซล: 2.4 L 2GD-FTV D-4D turbo I4 (GUN155/165) 2.5 L 2KD-FTV D-4D turbo I4 (KUN155/165) 2.8 L 1GD-FTV D-4D turbo I4 (GUN156/166) 3.0 L 5L-E I4 (LAN155) 3.0 L 1KD-FTV D-4D turbo I4 (KUN156/166)
ระบบเกียร์: เกียร์ธรรมดา R151/R151F 5-สปีด เกียร์ธรรมดา RC60 6-สปีด เกียร์อัตโนมัติ A750F 5-สปีด เกียร์อัตโนมัติ AC60E/AC60F 6-สปีด
มิติ
ระยะฐานล้อ: 2,745 mm (108.1 in)
ความยาว: 4,795 mm (188.8 in)
ความกว้าง: 1,855 mm (73.0 in)
ความสูง: 1,835–1,850 mm (72.2–72.8 in)
น้ำหนัก: 2,105–2,135 kg (4,641–4,707 lb)
วันที่ 16 กรกฎาคม พ.ศ. 2558 บริษัท โตโยต้า มอเตอร์ ประเทศไทย จำกัด ได้จัดงานเปิดตัว “All New Fortuner” ภายใต้สโลแกน “New legend of the pride” ครั้งแรกในโลกที่ประเทศไทย และได้เริ่มจำหน่ายครั้งแรกวันที่ 17 กรกฎาคม พ.ศ. 2558
การออกแบบตัวรถมีความหรูหราทั้งภายในและภายนอก โดยการออกแบบภายนอกมีกระจังหน้าและกันชนหน้าดีไซน์ใหม่, ไฟหน้า LED โปรเจกเตอร์แบบ Bi-Beam, เสารับสัญญาณวิทยุแบบ Shark Fin, กระจกมองข้างพร้อมไฟเลี้ยว, ไฟตัดหมอกหน้าและหลัง, สปอยเลอร์หลัง พร้อมไฟเบรกดวงที่ 3 แบบ LED ,ล้ออัลลอย 18 นิ้ว, กันชนท้ายดีไซน์ใหม่, ไฟท้าย LED แบบ Light Guiding, เบาะนั่งคนขับปรับไฟฟ้า 8 ทิศทาง, ระบบนำทาง (Navigator) พร้อมเครื่องเล่น DVD หน้าจอแบบสัมผัสขนาด 7 นิ้ว รองรับ T-Connect และการเชื่อมต่อ Bluetooth, ระบบปรับอากาศแบบอัตโนมัติ สามารถควบคุมแรงลมอัตโนมัติ, ช่องเสียบอุปกรณ์ USB, iPOD และ AUX, เกียร์อัตโนมัติ 6 สปีด พร้อม Sequential Shift, ระบบควบคุมการเปลี่ยนเกียร์ที่พวงมาลัย (Paddle Shift), กล้องมองหลังที่จะแสดงภาพบริเวณมุมมองด้านท้ายของรถ,ระบบควบคุมไฟหน้า เปิด-ปิด อัตโนมัติ, ระบบควบคุมความเร็วอัตโนมัติ (Cruise Control), ช่องต่ออุปกรณ์ไฟฟ้ากระแสไฟฟ้า DC 12 โวลต์ และกระแสไฟฟ้า AC 220 โวลต์, ช่องเก็บของแบบ Cool Box
ส่วนระบบความปลอดภัย มีระบบช่วยออกตัวบนทางลาดชัน HAC (Hill-start Assist Control), ระบบควบคุมการส่ายของส่วนพ่วงท้าย TSC (Trailer Sway Control), ระบบป้องกันล้อหมุนฟรี TRC (Traction Control), ระบบควบคุมการทรงตัว VSC (Vehicle Stability Control), ระบบเบรก ABS (Anti-lock Braking System), ระบบเสริมแรงเบรก BA (Brake Assist), ระบบกระจายแรงเบรก EBD (Electronic Brake-force Distribution), กล้องมองหลัง (ยกเว้นรุ่น 2.4 G MT), เซ็นเซอร์กะระยะการถอยหลัง (เฉพาะรุ่น 2.4 G MT), ใช้โครงสร้างนิรภัย GOA ช่วยดูดซับแรงกระแทกเสริมความแข็งแกร่งให้กับบริเวณห้องโดยสาร, ระบบถุงลมเสริมความปลอดภัย 7 จุด, พวงมาลัยแบบยุบตัวได้, ระบบสัญญาณเตือนการโจรกรรม TDS (Theft Deterrent System)
รุ่นที่ 2 รหัส AN150/AN160  (พ.ศ. 2558 - ปัจจุบัน) > ปรับโฉม

วันที่ 4 มิถุนายน พ.ศ. 2563 บริษัท โตโยต้า มอเตอร์ ประเทศไทย จำกัด ได้ปรับโฉมใหม่เป็นครั้งแรกในรอบ 5 ปี และครั้งนี้ โตโยต้า ฟอร์จูนเนอร์ ใหม่ มาพร้อมกันถึง 2 รุ่น 2 ดีไซน์ โดยมีรุ่นมาตรฐานและรุ่นพิเศษ ที่ใช้ชื่อรุ่นว่า “Legender”
ในรุ่นปกติ รูปลักษณ์ภายนอก ที่ปรับดีไซน์กระจังหน้าใหม่ให้มีขนาดใหญ่ขึ้น พร้อมแถบกันชนล่างสีเงิน เพิ่มความรู้สึกแข็งแกร่งให้กับตัวรถ ดูหรูหรา บึกบึนมากยิ่งขึ้น มาพร้อมกับไฟหน้า Daytime Running Light แบบ Light Guiding ดีไซน์ใหม่ และปรับชุดไฟท้ายดีไซน์ใหม่เป็นแบบ LED พร้อมกับ Light Guiding เพิ่มความโดดเด่นในยามค่ำคืน นอกจากนี้ยังปรับล้ออัลลอย 18 นิ้วดีไซน์ใหม่ ให้รับกับตัวรถ
ในรุ่น Legender ได้รับการออกแบบอย่างพิถีพิถันให้แตกต่างจากรุ่นมาตรฐานอย่างชัดเจน คำนึงถึงความสวยงามของเส้นสายที่ดูเฉียบคมมากยิ่งขึ้น ตามหลักอากาศพลศาสตร์ เพิ่มความโฉบเฉี่ยว ด้วยสัดส่วนกระจังหน้าที่แตกต่าง เพิ่มความทันสมัยด้วย ไฟหน้า Daytime Running Light แบบ Light Guiding ดีไซน์ใหม่ ที่มาพร้อมกับไฟเลี้ยว LED แบบ Sequential ไฟสูงและไฟต่ำแบบ LED พร้อมปรับดีไซน์กันชนหลังใหม่ ให้สอดรับกับดีไซน์ด้านหน้าอย่างลงตัว นอกจากนี้ยังปรับเปลี่ยนลายล้ออัลลอย 20 นิ้ว เป็นดีไซน์ใหม่ ที่มาพร้อมกับหลังคาทูโทน ให้ความโดดเด่น ยกระดับการเป็น Flagship Model สะท้อนภาพลักษณ์สปอร์ตระดับผู้นำ
พร้อมทั้งนี้ ยังปรับปรุงเครื่องยนต์ในรุ่น 2.8 ลิตร มาใหม่ ให้กำลังสูงสุดได้ถึง 204 แรงม้า แรงบิด 500 นิวตันเมตร ในช่วงความเร็วรอบเครื่องยนต์ที่กว้างตั้งแต่ 1,600-2,800 รอบต่อนาที พร้อมเพิ่มเพลาปรับสมดุล (Balance Shaft) ช่วยลดเสียงและแรงสั่นสะเทือนที่ส่งเข้าสู่ห้องโดยสาร เพิ่มความเงียบและความนุ่มนวลในการขับขี่มากยิ่งขึ้น และปรับลดความเร็วรอบเดินเบา จาก 850 รอบต่อนาที เป็น 680 รอบต่อนาที
และยังมาติดตั้งระบบความปลอดภัย Toyota Safety Sense อาทิ ระบบความปลอดภัยก่อนการชน (Pre-Collision System) ระบบควบคุมและปรับลดความเร็วอัตโนมัติ (Dynamic Cruise Control) และ ระบบเตือนเมื่อออกนอกเลน (Lane Departure Alert)
รุ่นที่ 2 รหัส AN150/AN160  (พ.ศ. 2558 - ปัจจุบัน) > ปรับโฉม > Fortuner Gazoo Racing Sport

วันที่ 26 สิงหาคม พ.ศ. 2564 ได้เพิ่มรุ่น GR Sport ซึ่งเป็นรุ่นสูงสุดของรถในตระกูล PPV ของโตโยต้า และยังปรับปรุงอุปกรณ์ทางเลือก เพิ่มในรุ่น Legender ด้วยการเพิ่มระบบช่วยเตือนขณะถอยรถ (Rear Cross Traffic Alert) และระบบช่วยเตือนมุมอับสายตาที่กระจกมองข้าง (Blind Spot Monitor) และเพิ่มอุปกรณ์เชื่อมต่อ USB แบบ Type C 2 ตำแหน่ง
ส่วนในรุ่นปกติ เพิ่มกล้องมองรอบคัน (Panoramic View Monitor) ในรุ่น 2.4 V ทั้ง 2WD และ 4WD และเครื่องปรับอากาศแถวที่ 1 แบบอัตโนมัติปรับอิสระแยกซ้าย-ขวา ทุกรุ่น
รุ่นปกติยังมาพร้อมชุดแต่ง Modellista ชุดแต่งสุดพิเศษที่ได้รับการออกแบบจากประเทศญี่ปุ่น โดยภายใต้ความร่วมมือกับบริษัท TCD Asia จำกัด
รุ่นที่ 2 รหัส AN150/AN160  (พ.ศ. 2558 - ปัจจุบัน) > ปรับโฉม > FORTUNER COMMANDER

วันที่ 1 กุมภาพันธ์ พ.ศ. 2565 ได้เพิ่มรุ่นพิเศษ COMMANDER ในรูปแบบผลิตจำนวนจำกัดที่ 1,000 คันเท่านั้น โดยนำเอา Fortuner รุ่น 2.4 V มาเพิ่มออพชั่น และการตกแต่งใหม่ โดยภายนอกชุดตกแต่งกันชนหน้า บันไดข้าง กระจกมองข้าง และกระจังหน้าสีดำเงา ล้ออัลลอยขนาด 20 นิ้ว ส่วนภายใน ดีไซน์แบบสปอร์ตโทนสีดำสลับแดง พร้อมเบาะนั่งและวัสดุเดินด้ายตกแต่งสีแดง และปรับระบบช่วงล่างใหม่ ทั้งด้านหน้าและด้านหลัง
โดยในรุ่นพิเศษ จะมีเพียงสีแบบ 2-Tone ให้เลือกเท่านั้น
รุ่นที่ 2 รหัส AN150/AN160  (พ.ศ. 2558 - ปัจจุบัน) > ปรับโฉมครั้งที่ 2 และเพิ่มรุ่นฉลองครบรอบ 60 ปี

วันที่ 1 สิงหาคม พ.ศ. 2565 ได้ทำการเปิดตัว FORTUNER “Leader” ใหม่ โดยมาแทนที่ในรุ่นปกติ โดยได้ปรับกระจังหน้า กันชนหน้า และหลังดีไซน์ใหม่ พร้อมด้วยล้ออัลลอยดีไซน์ใหม่ขนาด 18 นิ้ว , คิ้วตกแต่งประตูหลัง + บันไดข้างสีดำ , แผ่นกรองระบบปรับอากาศ PM 2.5 (ทุกรุ่น) และเพิ่มระบบความปลอดภัย
ส่วนในรุ่น LEGENDER ได้เพิ่มระบบความปลอดภัย Toyota Safety Sense ในรุ่น 2.4 LEGENDER และ 2.4 LEGENDER 4WD
และเปิดตัวรุ่นพิเศษ FORTUNER Legender รุ่นฉลองครบรอบ 60 ปี โดยมีสัญลักษณ์ 2.8 Sigma 4 และ Legender สีดำ , สัญลักษณ์รุ่น 60 ปีบริเวณด้านข้าง , สัญลักษณ์ FORTUNER สีดำบริเวณฝากระโปรงหน้า , หลังคาดำดีไซน์พรีเมียม และ ล้ออัลลอยสีเทาขนาด 20 นิ้ว
และได้เปลี่ยนสีตัวถังจากสีขาวมุก White Pearl Crystal เป็น Platinum White Pearl ในรุ่น Fortuner Legender และ Fortuner GR Sport
รุ่นที่ 2 รหัส AN150/AN160  (พ.ศ. 2558 - ปัจจุบัน) > เปิดตัวชุดอุปกรณ์ตกแต่งพิเศษ Toyota FORTUNER MODELLISTA

ในวันที่ 28 พฤศจิกายน 2565 ได้เปิดตัวชุดอุปกรณ์ตกแต่งพิเศษ MODELLISTA x ASAVA โดยมีแนวคิดในการพัฒนาชุดอุปกรณ์ตกแต่งรถยนต์ จะเน้นที่ความพรีเมี่ยม มีสไตล์ ทันสมัย หรูหรา โดย MODELLISTA เลือกที่จะทำงานร่วมกับ ASAVA ในกิจกรรมความร่วมมือพิเศษในครั้งนี้
โดยในรุ่นนี้ จะมาพร้อมกับชุดแต่ง HOOD EMBLEM - สัญลักษณ์ MODELLISTA สี PIANO BLACK – สปอยเลอร์กันชนหลัง สปอยเลอร์กันชนหน้า -  ล้ออัลลอย 20 นิ้ว ลายใหม่ พร้อมยางขนาด 265/50 R20 เฉพาะรุ่น Leader - ชุดตกแต่งกระจังหน้า และสัญลักษณ์ MODELLISTA
โดยสามารถติดตั้งได้ในรุ่น Legender และรุ่น Leader
รุ่นที่ 2 รหัส AN150/AN160  (พ.ศ. 2558 - ปัจจุบัน) > เปิดตัว รุ่นปี 2023 ปรับเพิ่มอุปกรณ์มาตรฐาน และอัพเกรดเครื่องยนต์

ในวันที่ 2 สิงหาคม 2566 โตโยต้า มอเตอร์ ประเทศไทย ได้มีการปรับ โตโยต้า ฟอร์จูนเนอร์ ใหม่ อีกครั้ง โดยมีการเพิ่มระบบเตือนแรงดันลมยาง TPMS ที่ให้ในทุกรุ่นย่อย , ที่ชาร์จโทรศัพท์แบบไร้สาย Wireless Charger ในรุ่น Leader และเปลี่ยนหน้าจอเครื่องเสียงขนาด 9 นิ้ว รองรับ Apple CarPlay & Android Auto แบบไร้สายในรุ่น Legender และ GR Sport
สำหรับในรุ่น GR Sport ได้มีการปรับปรุงเครื่องยนต์ใหม่ ให้มีพละกำลังเพิ่มขึ้น 20 แรงม้า เป็น 224 แรงม้า และมีแรงบิดเพิ่มขึ้น 50 นิวตันเมตร เป็น 550 นิวตันเมตร
รุ่นที่ 2 รหัส AN150/AN160  (พ.ศ. 2558 - ปัจจุบัน) > เปิดตัว รุ่น Leader S

ในวันที่ 1 พฤศจิกายน 2567 โตโยต้า มอเตอร์ ประเทศไทย ได้มีการเปิดตัวรุ่น Leader S ราคาถูกที่สุด อีกหนึ่งทางเลือก
รุ่นที่ 2 รหัส AN150/AN160  (พ.ศ. 2558 - ปัจจุบัน) > เครื่องยนต์ในฟอร์จูนเนอร์ รุ่นที่ 2

| เบนซิน> รหัสเครื่องยนต์ | เบนซิน> ชนิดเครื่องยนต์ | เบนซิน> พละกำลัง | เบนซิน> แรงบิด | เบนซิน> รองรับ B20 | เบนซิน> หมายเหตุ |
| --- | --- | --- | --- | --- | --- |
| 2TR-FE | 2.7 ลิตร 4 สูบแถวเรียง พร้อม Dual VVT-i | 160 แรงม้า | 246 นิวตันเมตร | ไม่ | เลิกจำหน่ายในประเทศไทย ปี พ.ศ. 2562 |
| 1GR-FE | 4 ลิตร 6 สูบตัว V | 236 แรงม้า | 377 นิวตัวเมตร | ไม่ | จำหน่ายในบางประเทศ |
ดีเซล
| รหัสเครื่องยนต์ | ชนิดเครื่องยนต์ | พละกำลัง | แรงบิด | รองรับ B20 | หมายเหตุ |
| 1GD-FTV | 2.8 ลิตร 4 สูบแถวเรียง VN Turbo | 177 แรงม้า | 420 นิวตันเมตร (เกียร์ธรรมดา) 450 นิวตันเมตร (เกียร์อัตโนมัติ) | ใช่ | เกียร์ธรรมดา เลิกจำหน่ายในประเทศไทย ปี พ.ศ. 2562 |
| 1GD-FTV (Super Power) | 2.8 ลิตร 4 สูบแถวเรียง VN Turbo | 204 แรงม้า | 500 นิวตันเมตร | ใช่ | ใช้ในรุ่นปรับโฉมปี พ.ศ. 2563 |
| 1GD-FTV (Super Power) | 2.8 ลิตร 4 สูบแถวเรียง VN Turbo | 224 แรงม้า | 550 นิวตันเมตร | ใช่ | ใช้ในรุ่นปรับโฉมปี พ.ศ. 2566 เฉพาะรุ่น GR Sport |
| 2GD-FTV | 2.4 ลิตร 4 สูบแถวเรียง VN Turbo | 150 แรงม้า | 343 นิวตันเมตร (เกียร์ธรรมดา) 400 นิวตันเมตร (เกียร์อัตโนมัติ) | ใช่ | เกียร์ธรรมดา จำหน่ายในบางประเทศ |
| 1KD-FTV VNT | 3.0 ลิตร 4 สูบแถวเรียง VN Turbo | 163 แรงม้า | 360 นิวตันเมตร | ได้ แต่มีข้อกำหนด | จำหน่ายในบางประเทศ |
| 5L-E | 3.0 ลิตร 4 สูบแถวเรียง | 95 แรงม้า | 197 นิวตันเมตร | ไม่ | จำหน่ายในบางประเทศ |
รุ่นที่ 2 รหัส AN150/AN160  (พ.ศ. 2558 - ปัจจุบัน) > รุ่นย่อยก่อนรุ่นปรับโฉม

| รุ่น | เครื่องยนต์ | ระบบขับเคลื่อน | เกียร์ | หมายเหตุ |
| --- | --- | --- | --- | --- |
| 2.8 V A/T 4WD TRD Sportivo | 1GD-FTV 2.8 ลิตร ดีเซล | 4 ล้อ Sigma4 | อัตโนมัติ 6 จังหวะ | เลิกจำหน่ายปี พ.ศ. 2563 |
| 2.8 V A/T 2WD TRD Sportivo | 1GD-FTV 2.8 ลิตร ดีเซล | 2 ล้อหลัง | อัตโนมัติ 6 จังหวะ | เลิกจำหน่ายปี พ.ศ. 2563 |
| 2.8 V A/T 4WD | 1GD-FTV 2.8 ลิตร ดีเซล | 4 ล้อ Sigma4 | อัตโนมัติ 6 จังหวะ | เลิกจำหน่ายปี พ.ศ. 2563 |
| 2.8 V A/T 2WD | 1GD-FTV 2.8 ลิตร ดีเซล | 2 ล้อหลัง | อัตโนมัติ 6 จังหวะ | เลิกจำหน่ายปี พ.ศ. 2563 |
| 2.7 V A/T 2WD | 2TR-FE 2.7 ลิตร เบนซิน | 2 ล้อหลัง | อัตโนมัติ 6 จังหวะ | เลิกจำหน่ายปี พ.ศ. 2562 |
| 2.4 V A/T 4WD | 2GD-FTV 2.4 ลิตร ดีเซล | 4 ล้อ Sigma4 | อัตโนมัติ 6 จังหวะ | เริ่มจำหน่ายปี พ.ศ. 2560 |
| 2.4 V A/T 2WD | 2GD-FTV 2.4 ลิตร ดีเซล | 2 ล้อหลัง | อัตโนมัติ 6 จังหวะ | เลิกจำหน่ายปี พ.ศ. 2563 |
| 2.4 G A/T 2WD | 2GD-FTV 2.4 ลิตร ดีเซล | 2 ล้อหลัง | อัตโนมัติ 6 จังหวะ | เริ่มจำหน่ายปี พ.ศ. 2562 |
| 2.4 G M/T 2WD | 2GD-FTV 2.4 ลิตร ดีเซล | 2 ล้อหลัง | ธรรมดา 6 จังหวะ | เลิกจำหน่ายปี พ.ศ. 2562 |
หมายเหตุ : รุ่น TRD Sportivo เป็นชุดแต่งรถ และมีสี 2-Tone ให้เลือก